ดาวปูแดงหวังปุ๋ยอินทรีย์โตพันล.
ปุ๋ยเคมีราคาพุ่ง อานิสงส์ปุ๋ยอินทรีย์ ดาวปูแดง คาดตลาดทะลุพันล้าน ลุยแฟรนไชส์เอ็มแอลเอ็ม หวังยอด 300 ล้าน
19 ส.ค. 2554

ปุ๋ยเคมีราคาพุ่ง อานิสงส์ปุ๋ยอินทรีย์ ดาวปูแดง คาดตลาดทะลุพันล้าน ลุยแฟรนไชส์เอ็มแอลเอ็ม หวังยอด 300 ล้าน
นายเชน ใจซื่อ ประธานกรรมการบริหาร บริษัท นิวตรีริช ผู้จำหน่ายผลิตภัณฑ์ปุ๋ยอินทรีย์ภายใต้แบรนด์ “ดาวปูแดง” กล่าวว่า จากราคาปุ๋ยเคมีที่เพิ่มขึ้นอย่างต่อเนื่อง และรัฐบาลหันมาส่งเสริมเรื่องเกษตรอินทรีย์ ทำให้ความต้องการปุ๋ยอินทรีย์ในตลาดเพิ่มมากขึ้น ซึ่งคาดว่าปีนี้ยอดขายปุ๋ยอินทรีย์ในตลาดจะมีมูลค่า 1,000 ล้านบาทหรือคิดเป็น 1% ของตลาดปุ๋ยเคมีที่ปัจจุบันมีมูลค่าสูงถึงแสนล้านบาท
“ปัจจุบันมีผู้จำหน่ายสินค้าเกษตรอินทรีย์รายใหม่ๆ เข้ามาในตลาดมากขึ้น ซึ่งไม่ได้มองว่าเป็นคู่แข่ง แต่มองว่าผู้ค้ารายใหม่นี้มาช่วยสร้างกระแสให้เกษตรอินทรีย์โตขึ้น คู่แข่งของเราคือปุ๋ยเคมีที่นำเข้ามาในประเทศมากถึง 5 ล้านตันต่อปี และมีราคาแพง จึงมองเป็นโอกาสที่ได้ได้แชร์ตลาดตรงนี้” นายเชน กล่าว
พร้อมกันนี้ บริษัทได้ปรับรูปแบบการดำเนินธุรกิจใหม่เพื่อให้เข้าถึงประชาชน และขยายโอกาสทางธุรกิจให้มากขึ้น โดยปรับแผนธุรกิจสู่ระบบแฟรนไชส์อย่างเต็มรูปแบบ โดยเฉพาะการเปลี่ยนสัญญาจากศูนย์จำหน่ายเป็นสัญญาแฟรนไชส์อย่างถูกต้อง เริ่มเดือน พ.ค.นี้เป็นต้นไป 
อย่างไรก็ตาม สำหรับรูปแบบการจ่ายรายได้ให้กับนักธุรกิจยังเหมือนเดิม มีค่าแนะนำบอกต่อ มีรายได้จากการจับคู่ และได้ท่องเที่ยวต่างประเทศหากทำยอดขายทะลุเป้า ดังนั้นจึงเรียกว่าเป็น “แฟรนไชส์ MLM” ที่ไม่มีค่าลิขสิทธิ์แฟรนไชส์เหมือนกับแฟรนไชส์ทั่วไป มีให้เลือก 4 ขนาด คือ โมบาย เงินลงทุน 60,000 บาท โมบายสเปเชียล เงินลงทุน 117,000 เซ็นเตอร์ (อำเภอ) เงินลงทุน 150,000 บาท และคลังจังหวัด เงินลงทุน 500,000 บาท โดยได้สินค้าครบมูลค่าตามเงินที่ลงทุนไป
นายเชน กล่าวว่า ไตรมาสแรก ดาวปูแดงมียอดขาย 42 ล้านบาท ซึ่งต่ำกว่าเป้าหมายเล็กน้อย เนื่องจากเป็นช่วงต้นฤดูกาลผลิตและมีปัญหาอุทกภัย คาดว่าไตรมาสที่ 2 และ 3 จะเข้าสู่ช่วงฤดูกาลผลิต ทำให้ยอดขายดาวปูแดงคึกคักมากขึ้น และสิ้นปีนี้ยอดน่าจะอยู่ที่ 300 ล้านบาท โดยวางกลยุทธ์จัดแคมเปญกระตุ้นยอดขายทุก 3 เดือน สำหรับครึ่งปีหลัง จะจัดคอนเสิร์ต "เสรี รุ่งสว่าง" พรีเซนเตอร์ของดาวปูแดงกระจายในทุกพื้นที่เพื่อให้เข้าถึงพี่น้องประชาชน ตอกย้ำแบรนด์ให้เป็นที่รู้จักอย่างกว้างขวางยิ่งขึ้น